Hvem klarer sig bedst i en lige konkurrence - danske eller østeuropæiske håndværkere?

Sådan lyder spørgsmålet i programmet "Danmark mod Østeuropa", som TV 2 sender torsdag.

I programmet bliver to firmaer hyret til at udføre det samme stykke arbejde på et tag hos en privat kunde i Hvalsø ved Roskilde.

Det her kan jo lægge mit firma ned. Jeg føler mig simpelt hen voldtaget. André Boas

Det ene firma, Boas Byg Aps, har overenskomst og bruger danske håndværkere. Det andet, Skjoldborg Byg, bruger polske håndværkere uden overenskomst. Udsendelsen konkluderer, at det polske sjak er både hurtigere, bedre og billigere.

Men håndværkerfirmaerne fik ikke at vide inden optagelserne, at de skulle deltage i en konkurrence med temaet danske håndværkere mod østeuropæiske, og det får nu ejeren af Boas Byg, André Boas, til at gå ud med en voldsom kritik af TV 2.

- Jeg har det simpelt hen så dårligt med det. Jeg har intet imod østeuropæere, og hvis jeg havde vidst, at det var en udsendelse, der skulle sætte os op imod hinanden, ville jeg aldrig havde sagt ja til at medvirke, siger han til Avisen.dk.

André Boas frygter også, at han vil miste sine kunder, når udsendelsen kommer ud i de danske stuer. Han vil derfor lægge sag an mod TV 2.

- Jeg har fået min familie og mine ansatte til at være med på falske præmisser, og torsdag bliver jeg udstillet i hele Danmark som et dovendyr og en uduelig håndværker. Det her kan jo lægge mit firma ned. Jeg føler mig simpelt hen voldtaget, siger han.

TV 2: Vi har ikke gjort noget galt

Udsendelsen er lavet for TV 2 af produktionsselskabet STV Production.

Før optagelserne gik i gang, skrev selskabet en kontrakt med André Boas, som Avisen.dk har fået lov at se.

Her fremgår det, at udsendelsen med arbejdstitlen "Med Danmark På Arbejde" skal "sætte fokus på, hvad det gode arbejdsliv egentlig består af for dem, som arbejder i Danmark", i samme stil som serien "Familien Danmark helt privat" gjorde det med danskerne derhjemme.

Læs selv kontrakten - klik her:

Der står intet i kontrakten om hverken østeuropæere eller konkurrencen, blot at TV 2 ønsker at "sammenligne arbejdslivet i Danmark".

Alligevel mener redaktør på TV 2

- Hvis tømrermesterens udsagn står til troende, så er han blevet ført bag lyset. Det er presseetisk meget, meget betænkeligt, siger Vibeke Borberg til Avisen.dk, og fortsætter:

- Tømrermesteren og håndværkerne udfører på grund af produktions-selskabets iscenesættelse opgaverne på en måde, som de angiveligt ikke ville have gjort i virkelighedens verden. Man beder dem medvirke på en måde, som, uden de ved det, er meget omdømme-forringende og skadeligt for dem.

Hun opfordrer André Boas til at gå til pressenævnet med sagen.

Til Vibeke Borbergs kritik siger redaktør på TV 2

- Hun har ret i, at han er blevet ført bag lyset, hvis hans ord står til troende. Men det gør de jo ikke. Vi har ikke instrueret håndværkerne i noget som helst. Det er ikke på nogen måde blevet iscenesat. Det eneste, der er sket, er, at de har fået en mikrofon på, og har accepteret, at vi kan følge, hvordan han løser opgaven.

Ekspert i mediejura Sten Schaumburg-Müller fra Syddansk Universitet siger, at reglerne for god presseskik betyder, at man som udgangspunkt skal holde de aftaler, man indgår.

- Det er altså problematisk, hvis man i en kontrakt fortæller medvirkende i en udsendelse noget, som er urigtigt eller misvisende i forhold til intentionerne. Det kan godt være tilfældet her, siger han.

Redaktør på TV 2

- Præmissen for håndværkernes medvirken er at de skal agere så naturligt som muligt. Det er rigtigt, at vi tilbageholder oplysninger om, at der var et andet firma, der skulle udføre præcis den samme opgave, og om hvem det andet firma er. Men deltagerne fik at vide, at der var tale om et eksperiment, og at der ville ske en sammenligning til sidst i programmet. De gik ind i det med åbne øjne, siger han.

"Næsten som et rollespil"

Vibeke Borberg hæfter sig især ved, at André Boas hævder, at hans firma ikke får mulighed for at udføre arbejdet, sådan som de normalt ville gøre.

- Det var nærmest som et rollespil, hvor vi skulle vise så mange forskellige typer arbejde som muligt, for at de kunne filme det. Derfor havde vi ikke tid til at gøre taget færdigt, siger André Boas.

Den kritik har han også fremført i et Facebook-opslag, som efterfølgende er blevet delt over 3.300 gange.

Bajere og byggerod

André Boas hævder også, at produktionsselskabets optagelser er misvisende. Det gælder blandt andet klipningen af lange pauser og af at han og sjakket drikker øl på arbejdspladsen.

Det er ikke en version, som TV 2-redaktør Jes Schrøder kan genkende.

- Vi skildrer, hvad der skete, på en fair måde. Tv-holdet har slet ikke blandet sig i håndværkernes arbejde. Den eneste kontakt, der var på byggepladsen, var mellem firmaerne og kunden, og alt blev filmet med opsatte kameraer. André Boas må selv tage ansvar for sine handlinger, siger han.

"Danmark mod Østeuropa" bliver sendt torsdag aften klokken 20 på TV 2. Udsendelsen er den første i en række programmer, hvor danske og østeuropæiske håndværkere skal dyste.

Dette er en af de mest læste historier på Avisen.dk i 2017. Du kan læse fire af de andre her.